## Pravilnik o izdavanju ovlaštenja aktuaru u mirovinskom osiguravajućem društvu

### NN 17/2002 (22.2.2002.), Pravilnik o izdavanju ovlaštenja aktuaru u mirovinskom osiguravajućem društvu

# AGENCIJA ZA NADZOR MIROVINSKIH FONDOVA I OSIGURANJA

407

Na temelju članka 27. stavak 3. Zakona o mirovinskim osiguravajućim
društvima i isplati mirovine na temelju individualne kapitalizirane štednje
(»Narodne novine« broj 106/99 i 63/00), Savjet Agencije za nadzor mirovinskih
fondova i osiguranja na sjednici održanoj 14. veljače 2002. donio je

## PRAVILNIK

### O IZDAVANJU OVLAŠTENJA AKTUARU U MIROVINSKOM OSIGURAVAJUĆEM DRUŠTVU

I. OPĆE  ODREDBE

Članak 1.

Pravilnikom o izdavanju ovlaštenja aktuaru u mirovinskom osiguravajućem
društvu (u daljnjem tekstu: Pravilnik) uređuje se:

– program i trajanje stručne izobrazbe za stjecanje zvanja ovlaštenog
aktuara u mirovinskom osiguravajućem društvu (u daljnjem tekstu: stručna
izobrazba),

– organizacija i provedba stručne izobrazbe;

– program i način polaganja stručnog ispita za stjecanje zva­nja
ovlaštenog aktuara u mirovinskom osiguravajućem društvu (u daljnjem tekstu:
stručni ispit);

– izdavanje privremenog ovlaštenja ;

– oduzimanje ovlaštenja za obavljanje poslova ovlaštenog ak­tuara u
mirovinskom osiguravajućem društvu (u daljnjem tekstu: ovlaštenje).

II. PROGRAM I
TRAJANJE  STRUČNE IZOBRAZBE

Članak 2.

(1) Stručna izobrazba za stjecanje zvanja ovlaštenog aktuara u
mirovinskom osiguravajućem društvu, koju organizira Agencija za nadzor
mirovinskih fondova i osiguranja (u daljnjem tekstu: Agencija), samostalno ili
u suradnji s Ministarstvom financija RH, može pohađati osoba koja udovoljava
sljedećim uvjetima:

– da je hrvatski državljanin;

– da ima prebivalište u Republici Hrvatskoj;

– da je završila prirodoslovno-matematički fakultet (studij matematike
ili fizike), ekonomski fakultet ili neki od tehničkih fakulteta;

– da nije osuđivana za kaznena djela iz područja gospodarskog kriminala;

– da nije pod istragom.

(2) Program stručne izobrazbe obuhvaća sljedeća područja: mirovinsko
osiguranje; osiguranje i reosiguranje; ekonomika mirovinskog osiguranja,
osiguranja i reosiguranja; računovodstvo u mirovinskom osiguranju i osiguranju;
vjerojatnost i statistika; aktuarska matematika mirovinskog osiguranja i
osiguranja; financijska matematika; osnove investiranja; te pravni propisi iz
područja mirovinskog osiguranja i osiguranja.

(3) Odluku o nastavnome planu i programu te trajanju struč­ne izobrazbe
propisuje Agencija, na prijedlog Hrvatskoga aktuarskog društva.

Članak 3.

Kandidati su dužni platiti naknadu za pohađanje stručne izobrazbe te
Agenciji dostaviti dokaz o uplati prije početka predavanja na stručnoj
izobrazbi. Odluku o visini naknade donosi Savjet Agencije, uz suglasnost Vlade
Republike Hrvatske.

III. ORGANIZACIJA
I PROVEDBA STRUČNE IZOBRAZBE

Članak 4.

(1) Agencija raspisuje javni poziv za podnošenje prijava za pohađanje
stručne izobrazbe. U javnom pozivu određuje se vrije­me, mjesto i trajanje
stručne izobrazbe, kao i rok za podnošenje prijave.

(2) Kandidati podnose prijavu za pohađenje stručne izobrazbe na posebnom
obrascu (Obrazac AMOD-1).

(3) Kandidati su uz prijavu dužni priložiti dokaze o ispunjavanju uvjeta
iz članka 2. stavak 1. ovog Pravilnika te dokaz o uplaćenoj pristupnoj naknadi
(pristupnini). Odluku o visini pristupnine donosi Savjet Agencije, uz
suglasnost Vlade Republike Hrvatske.

(4) Nakon prikupljenih prijava, Agencija utvrđuje listu kandidata za
pohađanje stručne izobrazbe.

(5) Kandidate s utvrđene liste Agencija će pisanim putem izvijestiti o
vremenu održavanja, trajanju i programu izobrazbe, nastavnom programu pojedinih
kolegija, predavačima i stručnoj literaturi, te iznosu i roku uplate naknade za
pohađanje stručne izobrazbe.

(6) Osobe koje ne ispunjavaju uvjete iz članka 2. stavak 1. ovog
Pravilnika, Agencija će pisanim putem izvijestiti da nisu uvršteni na listu
kandidata za pohađanje stručne izobrazbe. Tim osobama Agencija nije dužna
vratiti uplaćenu pristupninu.

(7) Kandidati s utvrđene liste iz stavka 4. ovoga članka dužni su
nazočiti najmanje na 60 posto sati predavanja iz svih kolegija koji su na
programu stručne izobrazbe.

IV. STRUČNI ISPIT

Članak 5.

(1) Po završetku stručne izobrazbe polaznici mogu pristupiti polaganju
stručnog ispita za stjecanje zvanja ovlaštenog aktuara u mirovinskom
osiguravajućem društvu, a najkasnije u roku od 6 (šest) mjeseci od završetka
stručne izobrazbe.

(2) Stručni ispit sastoji se
od pojedinačnih ispita iz svih kolegija na programu stručne izobrazbe. Ispit iz
pojedinog kolegija sastoji se od pisanog i usmenog dijela ili samo od pisanog
dijela.

(3) Prijave za polaganje
ispita iz pojedinih kolegija sa stručne izobrazbe kandidati podnose Agenciji na
posebnom obras­cu (Obrazac AMOD-2).

(4) Pisani dio ispita iz pojedinog
kolegija kandidat polaže pod šifrom. Kandidat koji ispravno odgovori na
najmanje 50 posto postavljenih pitanja smatra se da je položio ispit, odnosno
da može pristupiti usmenom dijelu ispita iz tog kolegija.

(5) Stručni ispit provodi
Ispitno povjerenstvo, čijeg predsjednika i članove imenuje i razrješuje
ravnatelj Agencije. Povjerenstvo se sastoji od 5 (pet) članova, od kojih
najmanje 2 (dva) pred­laže Hrvatsko aktuarsko društvo.

(6) Radi obavljanja
administrativnih poslova ravnatelj Agencije imenuje i razrješuje tajnika
Ispitnog povjerenstva iz redova zaposlenika u stručnim službama Agencije.

(7) Rokove za polaganje
ispita određuje predsjednik Ispitnog povjerenstva, uz suglasnost ravnatelja
Agencije.

Članak 6.

(1) Kandidat je položio
stručni ispit kada uspješno položi sve kolegije sa stručne izobrazbe. Stručni
ispit smatra se položenim danom polaganja posljednjeg ispita sa stručne
izobrazbe.

(2) Kandidat koji nije
položio ispit iz nekog od kolegija ima pravo na popravni ispit iz tog kolegija
u roku od 30 (trideset) dana od dana polaganja ispita. Popravni ispit iz
pojedinog kolegija može se polagati najviše dva puta.

(3)
Kandidat koji nije položio stručni ispit može se prijaviti za ponovno polaganje
ispita nakon isteka jedne godine od zadnjeg dana polaganja prethodnog ispita.
Na ponovnom polaganju struč­nog ispita kandidat mora polagati sve kolegije sa
stručne izobrazbe.

(4) Stručni ispit može se
ponovno polagati najviše dva puta.

(5) Odluku o iznosu naknade
na ime pokrića troškova poprav­nog, odnosno ponovljenog ispita donosi Savjet
Agencije, uz suglasnost Vlade Republike Hrvatske. Kandidati mogu pristupiti
popravnom, odnosno ponovljenom ispitu tek nakon što Agenciji dostave dokaz o
uplaćenoj naknadi.

V. IZDAVANJE I ODUZIMANJE OVLAŠTENJA

Članak 7.

(1) Agencija će izdati ovlaštenje za
obavljanje poslova ovlaš­tenog aktuara u mirovinskom osiguravajućem društvu
osobi koja je položila stručni ispit iz prethodnog članka te koja uz položeni
ispit udovoljava i sljedećim uvjetima:

– diplomirani profesor ili inženjer matematike
s najmanje 2 (dvije) godine radnog iskustva na aktuarskim poslovima;

– diplomirani ekonomist ili osoba s visokom
stručnom spremom drugog odgovarajućeg prirodoslovno-matematičkog ili tehničkog
usmjerenja s najmanje 4 (četiri) godine radnog iskustva na aktuarskim
poslovima.

(2) Agencija će izdati privremeno ovlaštenje
osobama kojima je Ministarstvo financija Republike Hrvatske izdalo ovlaštenje
za obavljanje poslova ovlaštenog aktuara u osiguravajućim društvima na temelju
Pravilnika o uvjetima za dobivanje ovlaš­tenja za obavljanje aktuarskih poslova
(»Narodne novine« broj 40/96 i 10/00), a koji su dužni u roku od 1 (jedne)
godine od dana izdavanja privremenog ovlaštenja pristupiti polaganju stručnog
ispita za stjecanje zvanja ovlaštenog aktuara u mirovinskom osiguravajućem
društvu.

(3) Osobe iz
stavka 1. i 2. ovog članka u trenutku izdavanja ovlaštenja Agencije moraju osim
uvjeta iz članka 2. Pravilnika priložiti i uvjerenje o nekažnjavanju koje nije
starije od 6 (šest) mjeseci.

Članak 8.

(1) Osobe iz
članka 7. stavaka 1. i 2. ovog Pravilnika Agenciji podnose zahtjev za izdavanje
ovlaštenja. Zahtjev se podnosi na posebnom obrascu (Obrazac AMOD-3).

(2) Agencija će na
temelju podnesenih i dokumentiranih zahtjeva izdati ovlaštenje na prijedlog
Povjerenstva za izdavanje ovlaštenja, kojega imenuje ravnatelj Agencije, uz
mišljenje Hr­vat­skoga aktuarskog društva. Rok za izdavanje ovlaštenja je 30
(trideset) dana od dana podnošenja zahtjeva.

(3) Sadržaj i
oblik ovlaštenja iz članka 7. stavaka 1. i 2. ovog Pravilnika otisnut je na
Obrascu AMOD-4.

(4) Odluku o
iznosu naknade za izdavanje ovlaštenja iz članka 7. stavaka 1. i 2. ovoga
Pravilnika donosi Savjet Agencije, uz odobrenje Vlade Republike Hrvatske.

Članak 9.

(1) Agencija može
oduzeti ovlaštenje osobi koja ima zvanje ovlaštenog aktuara u mirovinskom
osiguravajućem društvu ako utvrdi:

– da je nesavjesno
obavljala dužnosti propisane Zakonom o mirovinskim osiguravajućim društvima i
isplati mirovine temeljem individualne kapitalizirane štednje;

– da je svojim
radom prouzročila štetu osiguranicima u mirovinskom osiguravajućem društvu ili
samom društvu;

– da više ne
udovoljava uvjetima iz članka 7. ovog Pravilnika.

(2) Prijedlog za
oduzimanje ovlaštenja može dati i Hrvatsko aktuarsko društvo ili mirovinsko
osiguravajuće društvo.

(3) Osoba kojoj je
Agencija oduzela ovlaštenje za obavljanje aktuarskih poslova može podnijeti
zahtjev za ponovno izdavanje ovlaštenja tek nakon proteka 2 (dvije) godine od
dana oduzimanja ovlaštenja. Agencija će izdati ili odbiti izdati ovlaštenje na
temelju prijedloga Povjerenstva za izdavanje ovlaštenja, uz mišlj­enje
Hrvatskoga aktuarskog društva.

Članak 10.

(1) Agencija vodi evidenciju o kandidatima koji su pohađali stručnu izobrazbu,
kandidatima koji su položili stručni ispit, te o izdanim i oduzetim
ovlaštenjima za obavljanje aktuarskih poslova u mirovinskom osiguravajućem
društvu.

(2) Evidencija iz stavka 1. ovog članka čuva se sukladno odredbama
Pravilnika o čuvanju, korištenju, odabiranju i izlu­čiva­nju arhivskog i
registraturnog gradiva Agencije.

(3) Svako izdavanje i oduzimanje ovlaštenja objavljuje se u »Narodnim
novinama«.

IV. PRIJELAZNE I ZAVRŠNE ODREDBE

Članak 11.

Obrasci iz članka 4., 5. i 8. sastavni su dio ovoga Pravilnika.

Članak 12.

Ovaj Pravilnik stupa na snagu osmog dana od dana objave u »Narodnim
novinama«.

Klasa:
011-01/02-01/35

Urbroj:
383-02-01-1

Zagreb, 14. veljače 2002.

Predsjednik Savjeta
**dr. sc. Vladimir Lasić,** v. r.

if !supportEmptyParas endif

Obrazac AMOD-1

# AGENCIJA ZA NADZOR MIROVINSKIH FONDOVA I OSIGURANJA

Klasa:

Urbroj:

Zagreb,

## P R I J A V A

### za pohađanje stručne izobrazbe za stjecanje zvanja ovlaštenog aktuara u mirovinskom osiguravajućem društvu

Ime i
prezime \_\_\_\_\_\_\_\_\_\_\_\_\_\_\_\_\_\_\_\_\_\_\_\_

JMBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum,
mjesto i država rođenja \_\_\_\_\_\_\_\_\_\_

Adresa
prebivališta \_\_\_\_\_\_\_\_\_\_\_\_\_\_\_\_\_\_\_

Stručna
sprema \_\_\_\_\_\_\_\_\_\_\_\_\_\_\_\_\_\_\_\_\_\_

Zanimanje \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_\_\_\_\_

Mjesto i datum \_\_\_\_\_\_\_\_\_\_\_\_\_\_\_\_\_\_\_\_\_\_\_

U privitku:

1. Životopis

2. Ovjerena preslika diplome prirodoslovno-matematičkoga,
ekonomskoga ili nekog od tehničkih fakulteta

3. Dokaz o državljanstvu Republike Hrvatske

4. Dokaz o prebivalištu na području Republike Hrvatske

5. Dokaz o neosuđivanju za kaznena djela iz područja
gospodarskog kriminala

6. Dokaz o neprovođenju istrage

7.
Dokaz o uplaćenoj pristupnini

if !supportEmptyParas endif

if !supportEmptyParas endif

Obrazac AMOD-2

**AGENCIJA ZA NADZOR MIROVINSKIH
FONDOVA**

**I
OSIGURANJA**

Klasa:

Urbroj:

Zagreb,

P R I J A V A

za polaganje ispita za stjecanje zvanja ovlaštenog
aktuara u mirovinskom osiguravajućem društvu

Ime i prezime \_\_\_\_\_\_\_\_\_\_\_\_\_\_\_\_\_\_\_\_

JMBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kolegij \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stručna izobrazba odslušana \_\_\_\_\_\_\_\_\_

Ispit se polaže (zaokružiti):

a) prvi put

b) prvi put, popravni ispit \_\_\_\_\_\_\_\_\_ put

c) ponovljeni ispit \_\_\_\_\_\_\_\_ put

d) ponovljeni ispit \_\_\_\_\_\_\_\_put, popravni ispit \_\_\_\_\_\_\_
put

Potpis kandidata

\_\_\_\_\_\_\_\_\_\_\_\_\_\_\_

Mjesto i datum \_\_\_\_\_\_\_\_\_\_\_\_\_\_\_\_\_

U privitku:

1. Dokaz o uplaćenoj naknadi za
polaganje popravnog, odnosno ponovljenog ispita

if !supportEmptyParas endif

Obrazac AMOD-3

# AGENCIJA ZA NADZOR MIROVINSKIH FONDOVA I OSIGURANJA

Klasa:

Urbroj:

Zagreb,

## Z A H T J E V

### za izdavanje ovlaštenja za obavljanje poslova ovlaštenog aktuara u mirovinskom osiguravajućem društvu

Ime i prezime \_\_\_\_\_\_\_\_\_\_\_\_\_\_\_\_\_\_\_\_\_\_

JMBG \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Datum, mjesto i država rođenja \_\_\_\_\_\_\_\_\_

Adresa prebivališta/boravišta \_\_\_\_\_\_\_\_\_\_\_

Stručna sprema \_\_\_\_\_\_\_\_\_\_\_\_\_\_\_\_\_\_\_\_\_

Zanimanje \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ovlaštenje za obavljanje poslova ovlaštenog aktuara

izdano
u \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Potpis

\_\_\_\_\_\_\_\_\_\_

Mjesto
i datum \_\_\_\_\_\_\_\_\_\_\_\_\_\_\_\_\_\_\_\_\_

U privitku:

 1.  Životopis

 2.  Ovjerena preslika diplome ekonomskog, prirodoslovno-ma­te­matičkog
ili nekog od tehničkih fakulteta

 3.  Ovjerena preslika ovlaštenja za obavljanje
aktuarskih poslova

 4.  Prijevod ovlaštenja za obavljanje aktuarskih
poslova od strane ovlaštenog sudskog tumača (samo ako je izdano u stranoj
zemlji)

 5.  Dokaz o radnom iskustvu u struci

 6.  Dokaz o državljanstvu Republike Hrvatske (ne
treba za strane ovlaštene aktuare)

 7.  Dokaz o prebivalištu na području Republike
Hrvatske (ne treba za strane ovlaštene aktuare)

 8.  Dokaz o neosuđivanju za kaznena djela iz
područja gospodarskog kriminala

 9.  Dokaz o neprovođenju istrage

10. Dokaz o uplaćenoj naknadi za izdavanje ovlaštenja

**if !supportEmptyParas endif**

**if !supportEmptyParas endif**

if !supportEmptyParas endif

Obrazac AMOD-4

# AGENCIJA ZA NADZOR MIROVINSKIH FONDOVA I  OSIGURANJA

Na temelju članka 27.
Zakona o mirovinskim osiguravajućim društvima i isplati mirovine na temelju
individualne kapitalizirane štednje (»Narodne novine« broj 106/99 i 63/00) te
članka 7. Pravilnika o izdavanju ovlaštenja aktuaru u mirovinskom osigurava­jućem
društvu (»Narodne novine« broj 17/02 od 22. veljače 2002.) izdaje se

## O V L A Š T E NJ E

### za obavljanje poslova ovlaštenog aktuara u mirovinskom osiguravajućem društvu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Ime i prezime)

JMBG \_\_\_\_\_\_\_\_\_\_\_,
rođen/a \_\_\_\_\_\_\_\_\_\_\_ u, \_\_\_\_\_\_\_\_\_\_\_\_\_

                                               (datum rođenja)
(mjesto rođenja)

––––––––––––––.

(država rođenja)

Ovim
ovlaštenjem imenovani/a stječe pravo obavljanja poslova ovlaštenog aktuara u
mirovinskom osiguravajućem društvu, što mu po propisima pripada.

Klasa:

Urbroj:

Zagreb,

Ravnatelj

–––––––––––––––––

if !supportEmptyParas endif

Pravilnik, NN 17/2002-407